Diari Oficial de la Generalitat Valenciana


Sumari del DOGV 5399, del 30-11-2006 (2006/13810)

RESOLUCIÓ de 30 d'octubre de 2006, del conseller de Justícia, Interior i Administracions Públiques, per la qual es resol ratificar l'acord d'extinció acordat pel Patronat de la Fundación Consejo Mundial de las Artes, i els tràmits de liquidació realitzats pel seu òrgan de govern.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5399

Data del DOGV
:   30-11-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13235


Data del document
:   30-10-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * fundació
    * registre de documents
    * cessament d'activitat

RESOLUCIÓ de 30 d'octubre de 2006, del conseller de Justícia, Interior i Administracions Públiques, per la qual es resol ratificar l'acord d'extinció acordat pel Patronat de la Fundación Consejo Mundial de las Artes, i els tràmits de liquidació realitzats pel seu òrgan de govern. [2006/13839]  
Vist l'expedient d'extinció i liquidació de la Fundación de la Comunidad Valenciana Consejo Mundial de las Artes, resulten els següents,  
FETS  
PRIMER. En data 6 d'abril de 2006, la Fundació va presentar escrit davant del Protectorat de Fundacions, en què sol·licitava la ratificació de l'acord d'extinció i liquidació pres en la reunió del Patronat, de data 8 de març de 2005. L'esmentat Acord va ser elevat a escriptura pública en data 15 de juny de 2006, davant del notari de l'Il·lustre Col·legi de València, Sr. Carlos Pascual de Miguel, número de protocol 2.177.   
SEGON. La Fundació es va classificar mitjançant una Resolució de la Secretaria General de la Conselleria de Justícia i Administracions Públiques, de data 11 de setembre de 2002. El fundador va ser la Generalitat Valenciana.  
Els fins de la Fundació són: a) Impulsar el debat i la reflexió sobre la creació artística. b) Representar els interessos de les arts contemporànies en la seua globalitat i afavorir la creació artística i la seua difusió. c) Reconéixer els mèrits que en el camp de la creació artística concórreguen en un creador o creadora. d) Afavorir la comunicació entre les distintes formes de creació artística. e) Promoure la funció social de les arts i la cultura. En particular, pel que fa a l'enfortiment dels vincles comunitaris i de la cohesió social.   
TERCER. La dotació inicial de la Fundació, segons consta en l'escriptura de constitució, era de 66.110,12 euros, aportada en efectiu metàl·lic.   
QUART. La causa d'extinció la fonamenta el Patronat en la impossibilitat de dur a terme els seus fins estatutaris, atesa la seua situació financera i patrimonial, i no resulta factible, en opinió del Patronat, la modificació d'estatuts o la fusió amb una altra d'anàlegs fins.   
CINQUÉ. El Patronat proposa que el destinatari dels béns i drets resultants de la liquidació siga la Generalitat, entitat sense ànim de lucre, i que persegueix fins d'interés general anàlegs als de la Fundació, i com a entitat jurídica fundadora. I a més, en l'article 33.2 dels seus Estatuts, estableix que els béns i drets resultants revertisquen a les persones jurídiques fundadores, a l'empara del que disposa l'article 26.3 de la Llei 8/98, de 9 de desembre, de Fundacions de la Comunitat Valenciana.  
El romanent del patrimoni de la Fundació, segons balanç en data 7 de març de 2003, i una vegada realitzades totes les operacions de liquidació, és de 33.191,78 euros.  
Que el Patronat de la Fundació ha realitzat el procediment de liquidació de conformitat amb els requisits legals exigits.  
FONAMENTS DE DRET  
PRIMER. L'article únic del Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, així com l'article 1 del Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques, determinen que a aquesta Conselleria correspon exercir, entre altres, les competències en matèria de fundacions.  
SEGON. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i correspon al conseller la titularitat del Protectorat, sense perjudici de la possibilitat de la seua delegació o desconcentració.  
TERCER. L'article 31 de la Llei 50/2002, de 26 de desembre, de Fundacions, que és d'aplicació bàsica en virtut del que estableix la disposició final primera, punt 1 de la mateixa norma, estableix les causes d'extinció de les fundacions, i en concret l'apartat b) assenyala que s'extingiran quan s'haguera realitzat íntegrament el fi fundacional.  
L'article 32.2 de la Llei 50/2002, de 26 de desembre, de Fundacions, que és aplicable general en virtut del que estableix la disposició final primera, punt 2, b) de la mateixa norma, estableix que caldrà que l'acord del Patronat siga ratificat pel Protectorat.  
I en el present procediment d'extinció i liquidació s'ha presentat tota la documentació que s'exigeixen en els articles 39.2 i 40 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana.  
QUART. En l'article 41, apartat 2 g), del Decret 139/2001, de 5 de setembre, pel qual s'aprova el Reglament de Fundacions de la Comunitat Valenciana, s'estableix que es podrà sol·licitar informe la Comissió del Protectorat en les autoritzacions d'extinció de fundacions.  
La Comissió del Protectorat de Fundacions, en la reunió celebrada en data 24 d'octubre de 2005, va emetre dictamen favorable a la ratificació de l'acord d'extinció pres pel Patronat.  
CINQUÉ. I en l'article 47, apartat m), de l'esmentat text legal, i els articles 25.2 i 26.1 de la Llei 8/98, de 9 de desembre, de Fundacions, de la Comunitat Valenciana, estableixen l'obligació de la inscripció al Registre de Fundacions de la Comunitat Valenciana, de l'Acord d'extinció, liquidació i destinació donada als béns fundacionals.  
Vistos els preceptes legals citats i la resta de generals de pertinent aplicació, resolc  
Primer  
Ratificar l'Acord d'extinció acordat pel Patronat de la Fundación de la Comunidad Valenciana Consejo Mundial de las Artes, i els tràmits de liquidació, realitzats pel seu òrgan de govern.  
Segon  
Inscriure l'extinció de la Fundación de la Comunidad Valenciana Consejo Mundial de las Artes al Registre de Fundacions de la Comunitat Valenciana.  
Tercer  
Inscriure els tràmits de liquidació de la Fundación de la Comunidad Valenciana Consejo Mundial de las Artes, a favor de la Generalitat al Registre de Fundacions de la Comunitat Valenciana.  
Quart  
El Patronat haurà d'acreditar, en el termini d'un mes, des que es notifique la present Resolució, davant d'aquest Protectorat de Fundacions de la Comunitat Valenciana, que la Fundació ha lliurat el romanent a la Generalitat, i sol·licitar la baixa registral de la Fundació al Registre de Fundacions de la Comunitat Valenciana.  
Notifiqueu la present Resolució, que és definitiva en via administrativa, i en contra es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. Sense perjudici de poder interposar, si fa al cas, recurs de reposició potestatiu, en el termini d'un mes, davant del conseller de Justícia, Interior i Administracions Públiques, o qualsevol altre recurs que estime procedent.  
València 30 d'octubre de 2006.. El conseller de Justícia, Interior i Administracions Públiques: Miguel Ignacio Peralta Viñes.